 المغاربة شعب مفرط فأي حاجة، معندوش الوسطية أي حاجة كيتعاطا ليها فراه كيتعاطا بإفراط كاين لي كيشجع البارصا والريال كثر من هادوك لي جدودهم لعبو فيهم وكانو كيشجعوهم وولاد مدينتهم، كاين لي كيعشق الريال كثر من بيبي كاع، وحتى فالتعاطي ديالهم مع الأحداث، وفسلوكاتهم، مثلا المغاربة شعب معتدل والدين محاضرش بقوة فالسلوكات اليومية، ومع ذلك نهار كيتشددو شي أفراد منهم فإنهم يتطرفون بإفراط، كتلقى السيد البارح وهو سكران فالحومة ومهجج وكيربب، كتدوز شي شهورة كتبانليك تصويرتو مع الرؤوس فالمقطوعة فداعش، تشوفو تقول هادا كابر فالمدارس القرآنية ديال طالبان وهو كابر غي فبير شيفا، وفالإحتفالات راه مكاينش لي يجاريهم. فالعيد لكبير المغاربة كاين منهم لي يتسلف ويتكلف ويبيع حوايجو باش يجيب الضحية قرونها كبار تعجب المادام، وفرمضان كتنوض هيستيريا الإستهلاك المفرط، واخا رمضان شهر الصيام إلا أن بنادم كيوجد ليه ميزانية كبيرة للطعام والشهيوات، والعديد كيتزاد وزنهم فهاد الشهر الكريم، وكيقولوا المغاربة رمضان كيجي برزقو، كذلك تعاطيهم لباقي المراسم الدينية خصوصا الموسمية منها، الجوامع فرمضان راه متلقاش فين تحط جبهتك فالشوارع لي برا الجامع، وغي كيتسمع أنه كاين شي مقرئ زين فشي قنت، كتلقى عندو المعجبين والناس جايين من بلاصة بعيدة غي باش يتصنتو لقرائتو بحال الى هو نانسي عجرم وفليلة 27 راه تبقى تستغرب منين كيطيح هاد الإيمان على المغاربة، ولكن غي كيخرج رمضان فراه بنفس الإنكباب المهول على الجوامع كيتكبو المغاربة على البيران والحانات والبيسريات، وأرى برع عاوتاني كيتقلب الجو 180 درجة، لي مكيعرفناش يدوخ فينا، يصعاب ليه يحدد أو يصنف سلوكاتنا ضمن خانة معينة من غير خانة أننا مغاربة وكفى. لبارح كان البوناني، وهذا هتى هو عيد عند لمغاربة، واخا ناكرين، حيث بنفس التعاطي ديالهم للأعياد الدينية الأخرى، كان ظاهر وجلي التعاطي ديالهم لهاد العيد، كانت المدينة عامرة، البيسريات عليهم الزحام، الشنتيت مقاد وخارج كيدور، وبالليل كاع بلايص السهير عامرين، بحال الى نهاية العالم ماشي العام، البوليس مستنفر وحاضر بقوة، بنادم سكران وملاوح، المضاربات، الكوميساريات عامرين، السبيطارات عامرين، افراط فالإحتفال لدرجة الجنون، أصبح أنك تسكر هاد الليلة بحال أنك تشري حولي العيد خاص تتسلف وتتكلف أما الى مسهرتيش برا، فراك غي مقيميع معندك جهد للصهير برا فهاد الليلة المباركة، حيث فهاد الليلة كيبان بنادم واش كاين أو غي حشرة ، حيث يصعووب على أي واحد أنه يدخل لشي بلايص يمكن يدخليهم باقي أيام السنة ويحط قرعة، كولشي كيتضوبل فالثمن، وكتكون هيستيريا الإحتفال المفرط حد الجنون، وهاكة الحمد الله حنا المغاربة أي حاجة كنتعاطاوها بإفراط، فالتراويح ديال رمضان متلقاش معانا بلاصة فالجوامع، وفليلة راس العام متلقاش بلاصة فليبواط وهذا هو الإستثناء المغربي الحق. 
بمناسبة راس العام: لي مكيعرفش المغاربة يدوخ ، يصعب عليه يحدد أو يصنف سلوكاتنا ضمن خانة معينة من غير خانة أننا مغاربة وكفى.